৫০০ ও ১০০০ টাকার নোট বাতিল হয়ে যাওয়ায় নগদ টাকার চাহিদা তুঙ্গে। এই পরিস্থিতিতে কম মাইনের কেন্দ্রীয় সরকারি কর্মীদের অগ্রিম এবং নগদে বেতন দেওয়ার সিদ্ধান্ত ঘোষণা করল কেন্দ্র। গ্রুপ ‘সি’ এবং গ্রুপ ‘ডি’ কর্মীরা ১০ হাজার টাকা অগ্রিম বেতন তুলতে পারবেন। এই বেতন হবে নতুন নোটে। 
গত ৮ নভেম্বর নোট বাতিলের ঘোষণা করেছেন প্রধানমন্ত্রী। তার আগে সপ্তম বেতন কমিশনের সিদ্ধান্ত অনুযায়ী ৭ অক্টোবর থেকে অগ্রিম বেতন নেওয়ার ব্যবস্থা বন্ধ হয়েছে। এ দিকে বাজারে নগদ টাকার জোগান কমে যাওয়ায় সমস্যায় পড়েছেন অল্প বেতনের কর্মীরা। সেই চাহিদা মেটাতেই এ বার নয়া সিদ্ধান্ত নিল কেন্দ্র। এর ফলে কেন্দ্রীয় সরকারের গ্রুপ ‘সি’ এবং গ্রুপ ‘ডি’ কর্মীদের আর টাকার জন্য লম্বা লাইনে দিতে হবে।
এ দিন কেন্দ্র এই ঘোষণা করার সঙ্গে সঙ্গেই নবান্নে শুরু হয়ে যায় জল্পনা। কর্মীদের মধ্যে ওঠে প্রশ্ন। কেন্দ্র যদি কম মাইনের কর্মীদের নগদে অগ্রিম দিতে পারে, তবে রাজ্য কেন তা দেবে না। কর্মীদের একাংশের বক্তব্য, রাজ্য সরকারের তো সব কর্মীরই বেতন কম। সুতরাং সবাইকেই অগ্রিম দেওয়া উচিত। ছুটি নিয়ে ব্যাঙ্কে লাইন দেওয়া তো সম্ভব নয়। রাজ্য সরকারি কর্মীরা যখন এই পরিস্থিতিতে, তখন মুখ্যমন্ত্রী দিল্লি সফর নিয়েও প্রশ্ন তুলেছেন অনেকে। তাঁদের বক্তব্য, দেশে এমন পরিস্থিতিতে অন্য রাজ্যের মুখ্যমন্ত্রীরা যখন রাজ্যে থেকে সমস্যার মোকাবিলা করছেন, তখন এই রাজ্যের মুখ্যমন্ত্রী দিল্লির বাজারে প্রতিবাদ সভায়। সরকারি কর্মীদের আরও বক্তব্য, বেতন কাঠামো থেকে মহার্ঘ ভাতা সবেতেই বাংলা পিছিয়ে। এ বারেও রাজ্য সরকারি কর্মীরা কেন্দ্রের তুলনায় বঞ্চিত হলেন।